ชี้อุตสาหกรรมโทรคมนาคมไทยเผชิญความเสี่ยง
ฟิทช์ ชี้ อุตสาหกรรมโทรคมนาคมไทยเผชิญกับความเสี่ยงจากกฎระเบียบและนโยบายที่เพิ่มขึ้น
22 ก.ค. 2553

ฟิทช์ ชี้ อุตสาหกรรมโทรคมนาคมไทยเผชิญกับความเสี่ยงจากกฎระเบียบและนโยบายที่เพิ่มขึ้น
บริษัท ฟิทช์ เรทติ้งส์  กล่าวว่า ยังคงมีความกังวลต่อความเสี่ยงที่เกี่ยวข้องกับกฎระเบียบ และนโยบาย ซึ่งอาจส่งผลกระทบต่อผู้ประกอบกิจการโทรคมนาคมไทย  ถึงแม้แผนการแปลงสัญญาสัมปทานโทรศัพท์เคลื่อนที่ระบบ 2G เป็นใบอนุญาตที่รัฐบาลเสนอเร็ว ๆ นี้น่าจะเป็นจุดเริ่มต้นที่ดีในการช่วยลดทอนความกังวลดังกล่าวข้างต้นในบางประเด็น นอกจากนี้ฟิทช์คาดว่าข้อเสนอดังกล่าวจะช่วยส่งเสริมให้มีการแข่งขันอย่างเท่าเทียมและเป็นธรรมระหว่างผู้ประกอบการในอุตสาหกรรมโทรคมนาคม  
อย่างไรก็ตาม ฟิทช์กล่าวว่าหากการแปลงสัญญาสัมปทานทำให้ผู้ประกอบการอาจต้องชำระเงินในจำนวนที่สูงเพื่อแลกกับส่วนแบ่งรายได้ที่ต้องจ่ายให้ภาครัฐที่ลดลง และระยะเวลาในการดำเนินงานภายใต้ใบอนุญาตที่ยาวขึ้น  อาจส่งผลให้อัตราส่วนหนี้สินของผู้ประกอบการโทรศัพท์เคลื่อนที่ปรับตัวสูงขึ้นได้ ถึงแม้ว่าการแปลงสัญญาสัมปทานน่าจะทำให้โครงสร้างต้นทุนของผู้ประกอบการปรับตัวดีขึ้นในระยะยาวก็ตาม  นอกจากนี้ผู้ประกอบการยังจะต้องมีภาระในการลงทุนที่สูงในการสร้างเครือข่ายโทรศัพท์เคลื่อนที่ระบบ 3G ซึ่งอาจส่งผลให้อัตราส่วนหนี้สินของผู้ประกอบการเพิ่มขึ้นในระยะกลาง  อย่างไรก็ตามฟิทช์คาดว่าผลกระทบจากปัจจัยดังกล่าวต่ออันดับเครดิตน่าจะอยู่ในระดับจำกัด เนื่องจากผู้ประกอบการโทรศัพท์เคลื่อนที่ส่วนใหญ่มีฐานะการเงินที่แข็งแกร่ง  
การปรับปรุงกฎหมาย และกฎระเบียบที่เกี่ยวข้องกับการจำกัดการถือหุ้นของต่างชาติในธุรกิจโทรคมนาคมที่เข้มงวดขึ้น และการสอบสวนการแก้ไขสัญญาสัมปทานโทรศัพท์เคลื่อนที่ในอดีต ยังคงจะเป็นปัจจัยเสี่ยงที่อาจส่งผลกระทบต่อผู้ประกอบการโทรศัพท์เคลื่อนที่ได้
ฟิทช์จัดอันดับเครดิตสากลสกุลเงินต่างประเทศระยะยาว (Long-term Foreign Currency Issuer Default rating) ของบริษัท แอดวานซ์ อินโฟร์ เซอร์วิส  (มหาชน) ที่ ‘BBB+’ แนวโน้มเครดิตมีเสถียรภาพ และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) ที่ ‘BBB-’ แนวโน้มเครดิตมีเสถียรภาพ